Johanne Schmidt-Nielsen (EL), 2012-02-03:
Indledningsvis vil jeg sige, at vi i Enhedslisten selvfølgelig er fuldstændig enige med ministeren i, at det forebyggende arbejde er helt afgørende.
Målet, som alle vel bør have, må jo være, at vi undgår de her genopdragelsesrejser.
Jeg synes, at Dansk Folkeparti faktisk tager fat i en relevant problemstilling med det her forslag, nemlig at man i dag straffer børnene for at blive sendt på genopdragelsesrejse.
Det vil sige, at man straffer børnene, på trods af at det jo er forældrene, der sender dem af sted.
Hvis et barn er blevet sendt på genopdragelsesrejse imod dets vilje, så siger det danske samfund til barnet: Det synes vi er så forkert, at du kan få lov til at blive væk.
Det er den måde, man på nuværende tidspunkt reagerer på genopdragelsesrejser på.
Man straffer børnene.
Oven i købet skriver Dansk Folkeparti i bemærkningerne til det forslag, vi behandler nu: »Ofte kamoufleres genopdragelsesrejsen over for barnet som en helt almindelig ferierejse til forældrenes familie i hjemlandet, og først efter ankomsten går det op for barnet, at formålet med »ferierejsen« er et helt andet.«
Det vil sige, at Dansk Folkeparti altså anerkender, at børnene er ofre i de her sager.
Men alligevel handler forslaget, vi behandler i dag, ikke om at stoppe med at straffe børnene, nej, det handler om, at man også skal straffe forældrene.
Nu har det ikke været diskuteret, men jeg synes, det er værd at nævne, at Danmark jo faktisk sidste sommer blev dømt ved Den Europæiske Menneskerettighedsdomstol i den såkaldte Osmansag for at krænke et barns rettigheder.
Hun havde været sendt på genopdragelsesrejse – det var en pige – imod sin vilje af sine forældre, og hun fik frataget opholdstilladelsen i Danmark.
Det var et brud på den piges menneskerettigheder.
Men det er desværre ikke det, forslaget handler om, nej, det handler om, at man også skal straffe forældrene.
Det kan ikke fra Dansk Folkepartis side handle om, at man ønsker at hjælpe børnene, for konsekvensen af det er jo bare, at hele familien så skal holde sig væk, også de børn, som ikke har været på genopdragelsesrejse.
Jeg går også ud fra, Dansk Folkeparti vil sige ligeud, at det her ikke handler om at varetage barnets tarv, for man varetager jo bestemt ikke det barns tarv, der er blevet sendt ud, eller de søskendes tarv, der er tilbage i Danmark, ved at sige: I kan alle sammen blive væk og aldrig komme tilbage til Danmark igen.
Så vi støtter bestemt ikke forslaget.
Og så vil jeg afslutningsvis sige, at jeg jo synes, at det er så behageligt, at vi har fået en regering, som rent faktisk tager internationale konventioner alvorligt.
Det er ikke for det, for min primære grund til at være imod det her forslag er ikke, at det er i strid med internationale konventioner, men jeg synes da, det er så dejligt, at vi har fået en regering, som faktisk mener, at de internationale forpligtelser, vi har – og menneskerettighederne – er noget, man tager seriøst.
Det er ikke sådan noget, som man hele tiden siger følgende om: Kan vi lige gå til kanten, kan vi måske ikke komme lidt ud over kanten, hvor langt kan vi gå?
Nej, hvor er det behageligt.
Men Enhedslisten støtter som sagt ikke forslaget.